## Uredba o Uredu za udruge

### NN 121/2006 (8.11.2006.), Uredba o Uredu za udruge

# VLADA REPUBLIKE HRVATSKE

**2687**

Na temelju članka 26. stavka 1. Zakona o Vladi Republike Hrvatske (»Narodne
novine«, br. 101/98, 115/2000, 117/2001, 199/2003 i 30/04) i članka 60. stavaka
1. i 2. Zakona o sustavu državne uprave (»Narodne novine«, br. 75/93, 92/96,
48/99, 15/2000, 127/2000, 59/2001 i 193/2003), Vlada Republike Hrvatske je na
sjednici održanoj 2. studenoga 2006. godine donijela

## UREDBU

### O UREDU ZA UDRUGE

Članak 1.

Ured za udruge (u daljnjem tekstu: Ured) obavlja stručne i druge poslove iz
djelokruga Vlade Republike Hrvatske, a u cilju stvaranja uvjeta za partnerske
odnose i međusektorsku suradnju s nevladinim, neprofitnim sektorom u Republici
Hrvatskoj.

Članak 2.

Ured za udruge provodi, prati, analizira i ocjenjuje provedbu
Nacionalne strategije poticajnog okruženja za razvoj civilnoga društva, o čemu najmanje
jednom godišnje podnosi pisano izvješće Vladi Republike Hrvatske.

Članak 3.

Ured obavlja sljedeće poslove:
– surađuje u kreiranju i predlaganju novih zakonskih okvira za djelovanje
nevladinog, neprofitnog sektora u Republici Hrvatskoj, koji će poticati razvoj
filantropije, dobrovoljnog rada i civilnog društva kao temelja izgradnje
demokratskog, uključivog, socijalnog i solidarnog društva u cjelini;
– stvara bazu podataka o programima udruga registriranih u Republici Hrvatskoj
te očevidnik – bazu podataka o programima udruga koje ostvare pravo na potporu
iz sredstava državnog proračuna, a po osnovu pisanih izvješća koja mu
dostavljaju tijela državne uprave koja financiraju udruge u decentraliziranom
sustavu financiranja;
– priprema i prati provođenje Nacionalne strategije stvaranja poticajnog
okruženja za razvoj civilnoga društva, a u cilju daljnjeg razvoja suradnje
javnog i nevladinog, neprofitnog sektora, kao i nevladinog i privatnog sektora u
Republici Hrvatskoj te uključivanja socijalno odgovornog poslovnog sektora;
– sudjeluje u izradi standarda za višegodišnje financiranje programa udruga iz
državnog proračuna;
– obavlja stručne poslove edukacije i usavršavanja zaposlenika u državnoj upravi
te lokalnoj i područnoj (regionalnoj) samoupravi putem seminara, radionica i
savjetovanja za ostvarivanje partnerske suradnje s nevladinim, neprofitnim
sektorom u Republici Hrvatskoj;
– obavlja stručne i tehničke poslove za povjerenstva koje imenuje Savjet za
razvoj civilnoga društva;
– u suradnji sa Savjetom za razvoj civilnoga društva priprema izvješća za Vladu
Republike Hrvatske o utrošku sredstava koja su, kao potpora programskim
aktivnostima, osigurana i isplaćena udrugama iz sredstava državnog proračuna i
igara na sreću;
– koordinira rad ministarstava, središnjih državnih ureda, ureda Vlade Republike
Hrvatske i državnih upravnih organizacija, te tijela uprave na lokalnoj razini,
u vezi s praćenjem i unaprjeđenjem suradnje s nevladinim, neprofitnim sektorom u
Republici Hrvatskoj.

Članak 4.

Ured obavlja i sljedeće poslove u okviru međunarodne suradnje:
– surađuje s resornim ministarstvima Republike Hrvatske u području razvoja
civilnoga društva koje se vodi u okviru međunarodne suradnje;
– provodi projekte za potporu civilnoga društva koje financira i ugovara
Središnja jedinica za financiranje i ugovaranje iz programa Europske komisije;
– ostvaruje suradnju s međunarodnim vladinim i nevladinim organizacijama glede
upoznavanja s radom međunarodnih udruga registriranih u Republici Hrvatskoj te
predstavljanja zadaća i aktiv­nosti Ureda, kako stranim organizacijama
registriranim u Republici Hrvatskoj, tako i međunarodnim vladinim i nevladinim
organizacijama u inozemstvu;
– prati relevantna događanja u Europi i svijetu u vezi s radom, djelovanjem i
odnosima s udrugama, te modelima međusektorske suradnje;
– prati međunarodnu pravnu regulativu koja omogućava razvoj civilnoga društva u
pojedinim zemljama, te na temelju komparativ­nih analiza predlaže poboljšanja
zakonskih okvira u Republici Hrvatskoj kako bi se potaknuo razvoj nevladinog,
neprofitnog sektora i omogućila međusektorska suradnja;
– obavlja stručne poslove vezane za suradnju i razmjenu iskustva u radu između
Ureda i sličnih vladinih institucija u Europi i svijetu koje potiču, prate i
financiraju rad udruga u svojim zemljama.

Članak 5.

Ured izdaje »Sponu« – informativno glasilo Ureda i stručne publikacije, s ciljem
informiranja o aktivnostima Ureda i učinkovitije suradnje tijela državne uprave
i udruga u Republici Hrvatskoj i povezivanja organizacija civilnoga društva.

Članak 6.

Ured pruža tehničku, administrativnu, stručnu i financijsku podršku Savjetu za
razvoj civilnoga društva.

Članak 7.

Sredstva za rad Ureda utvrđuju se državnim proračunom.
Proces dodjele sredstava udrugama koja se planiraju i transferiraju s
proračunske pozicije Ureda, te praćenje i evaluacija programa udruga obavlja
Nacionalna zaklada za razvoj civilnoga društva.
Nacionalna zaklada za razvoj civilnoga društva o utrošku sredstava dobivenih s
proračunske pozicije Ureda, izvještava u cijelosti, najmanje jednom godišnje, a
po potrebi i češće, u pisanom obliku Ured.

Članak 8.

Okvirni broj državnih službenika i namještenika potrebnih za obavljanje poslova
iz djelokruga Ureda utvrđuje se u tabeli koja je sastavni dio ove Uredbe, a koja
se ne objavljuje u »Narodnim novinama«.
Pravilnikom o unutarnjem redu Ureda utvrđuje se ustroj rad­nih mjesta državnih
službenika s opisom njihovih poslova i zadaća te stručnih uvjeta potrebnih za
obavljanje poslova, kao i broj potreb­nih državnih službenika i namještenika.
Pravilnik o unutarnjem redu Ureda donijet će predstojnik Ureda, uz prethodnu
suglasnost središnjeg tijela državne uprave nadležnog za upravu, u roku 60 dana
od stupanja na snagu ove Uredbe.

Članak 9.

Radom Ureda upravlja predstojnik Ureda, kojeg imenuje i razrješava Vlada
Republike Hrvatske na prijedlog Predsjednika Vlade.
Predstojnik Ureda odgovoran je za svoj rad i rad Ureda Vladi Republike Hrvatske.
Predstojnik Ureda u odnosu na državne službenike i namještenike u Uredu ima
prava i dužnosti čelnika tijela državne uprave.
Predstojnik Ureda ima zamjenika predstojnika kojeg imenuje i razrješava Vlada
Republike Hrvatske.
Zamjenik predstojnika Ureda zamjenjuje predstojnika u slučaju njegove odsutnosti
ili spriječenosti, te obavlja i druge poslove koje mu povjeri predstojnik Ureda.
Zamjenik predstojnika Ureda odgovoran je predstojniku Ureda.
Državni službenici i namještenici odgovorni su predstojniku Ureda i njegovu
zamjeniku za stručno i pravodobno obavljanje poslova i radnih zadaća.

Članak 10.

Pitanja od značaja za rad Ureda koja nisu uređena ovom Ured­bom uredit će se
Pravilnikom o unutarnjem redu, a osobito broj potrebnih službenika i
namještenika s naznakom njihovih osnovnih poslova i zadaća i stručnih uvjeta
potrebnih za njihovo obavljanje, kao i njihove ovlasti i odgovornosti.

Članak 11.

Danom stupanja na snagu ove Uredbe prestaje važiti Uredba o Uredu za udruge
(»Narodne novine«, broj 70/2001).

Članak 12.

Ova Uredba stupa na snagu danom objave u »Narodnim novinama«.

Klasa: 022-03/06-01/05
Urbroj: 5030104-06-1
Zagreb, 2. studenoga 2006.

Potpredsjednica Vlade
i ministrica obitelji, branitelja i međugeneracijske
solidarnosti
**Jadranka Kosor, dipl. iur**., v. r.

Uredba, NN 121/2006-2687
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)